Weiana murinai Iesu beronai iꞌabana haukia ahiai ebaehe ꞌaunakia kateꞌuai kateao obu abiranai,
aonai ia hanona maearima euhunakia katekaꞌa.
Maearima euhunakia tekaꞌa murinai,
ia ikupaiana oeo ha ai ekaraꞌau kebahubaꞌari.
Rabi emai aonai ia hanona ikupaiana weia.
ꞌA ahi hanona aba ekarahi ꞌakaumana obu kapenai,
roio niahuao ahuaona pokina baura hanona wairakiai emai.
Raurani wapuranai kokoroꞌu ibaihauna niꞌarara ihobonai Iesu bei kapenai ekaꞌa eao herekia.
Iꞌabana haukia Iesu bei kapenai ekaꞌa teihana raninai tetaꞌu kiꞌa,
mai taꞌukia teio tetibaha,
“ꞌEi,
biriua.”
Iesu beronai mo ehina benakia etibaha,
“Tomobakiro,
ṉa au,
aꞌi katotaꞌu.”
Ba Petero etae eꞌabi etibaha,
“Obiapaka e,
oi tohamu raninai moꞌabi,
bei kapenai mawahi heremu.”
Iesu eꞌabi etibaha,
“ꞌOmai.”
Weiana Petero ahiai eriri bei kapenai ekaꞌa ha ha Iesu herena eao.
ꞌA roio rarina eihana raninai etaꞌu,
beiai nepurupuru aonai eio etibaha,
“Obiapaka e,
mobamaurinaꞌu!”
Beronaimo Iesu imana etiu ahina Petero eaꞌina ehinabena etibaha,
“Emu aꞌikakauma eꞌaera haumu,
taba buonai aomu ekaiꞌau kaiꞌau?”
Ba terarua ahi ahanai teheꞌau hanona baura eꞌoko.
Iꞌabana haukia weia ahi aonai haukia Iesu tekutiaina teꞌabi tetibaha,
“ꞌAbi tohana oi hanona Tirama Nahuna.”
Obu tebeau banai temai Genesareta hanonai tekaraꞌau.
ꞌEka weiana haukia Iesu teiha ꞌiobi aina hanona ꞌabi teuhuna eao aiara weiakia herekiai haukia herekia,
ba maearima weiakia ekia inawa haukia ikoikiai temai ainakia herena.
Maearima Iesu tenoina inawa haukia ena habuni puana mo pateaꞌi ꞌapuana.
Ba teaꞌi ꞌapuana haukia ikoikiai hanona tenamo.